Rolbal die beste pleister vir die siel | Netwerk24
Rolbal die beste pleister vir die siel
13 Junie 2019 06:01
Antoinette Schoeman, Riebeeckstad:
Om rolbal te kan beoefen en te speel, is 'n groot voorreg. Daar is geen ouderdomsbeperking nie.
Ons het vir agt weke lank ons tentpenne by die Eiland-Spa-oord ingeslaan gehad. Ons het elke dag, behalwe Woensdae en Sondae, gespeel. Dit maak jou hart warm om te sien hoeveel jong mense, selfs kinders, die sport beoefen.
Hierdie spel is 'n gesonde en wonderlike sport. Jy leer om sosiaal te verkeer en die staaltjies wat op die baan vertel word, is blywende herinneringe. Etiket en dissipline is baie belangrik en nederigheid 'n bonus.
Jy leer om te fokus en doelgerig te wees. Jou brein werk gedurig, want jy wil jou wedstryd wen.
Rolbal is 'n spel wat in al die seisoene gespeel kan word.
Ek glo daaraan dat dit in 'n mate demensie en Alzeimers kan voorkom en verligting bied. Dit kan nie hierdie siektes genees nie, maar dit kan jou lewenswyse verander. Jy is gedurig in kontak met mense en jy hoef nie te vereensaam nie.
Rolbal is beslis die beste pleister vir jou siel en vitamiene vir jou liggaam.
Ek sou baie graag wil sien dat ons jong mense hulle by die verskillende klubs in die Goudveld aansluit.